FI Euroopan unionin virallinen lehti CE 78/723

(2004/C 78 E/0773)

KIRJALLINEN KYSYMYS E-1747/03

esittäjä(t): Anna Karamanou (PSE) komissiolle

(26. toukokuuta 2003)

Aihe: Israel ja miehitysalueiden ulkonaliikkumiskiellon kumoaminen

Amnesty Internationalin esittämien tietojen mukaan Israelin hallitus on hiljattain päättänyt vaatia kaikilta Gazan alueelle matkustavilta ulkomaalaisilta vakuutuksen, jolla Israel vapautetaan kuolemantapauksen tai vamman sattuessa kaikesta vastuusta. Amnesty International ilmoittaa, että kaikkien sen jäsenten pääsy miehitysalueille estetään, elleivät he allekirjoita tätä vakuutusta. Järjestön työ on siis vaikeutunut huomattavasti. On esitetty, että Israelin viranomaiset pyrkivät näin vapautumaan velvollisuudestaan varmistaa, että aseistetut joukot kunnioittavat ihmisoikeuksia kaikissa tilanteissa. On esitetty myös, että näillä toimilla estetään todennäköisesti Israelin armeijan toiminnan ulkopuolinen valvonta, ja kuolemantapausten määrä lisääntyy Gazan alueella pian huomattavasti.

Aikooko komissio painostaa Israelin hallitusta, jotta

1. se kumoaisi nämä uudet miehitysalueiden avaamista rajoittavat toimet?

2. se hyväksyisi kansainvälisten tarkkailijoiden asettamisen Israeliin ja miehitysalueille, jotta varmistetaan, että Israel toimii kansainvälisten sääntöjen mukaisesti?

Chris Pattenin komission puolesta antama vastaus

(26. kesäkuuta 2003)

Komissio ilmoittaa arvoisalle parlamentin jäsenelle, että EU:n troikan Israelissa suorittamien ja Kreikan puheenjohtajakaudella Ateenassa tehtyjen vastaavien virallisten yhteydenottojen jälkeen komissio keskusteli Erezin raja-asemalla käyttöönotetuista tiukoista turvatoimenpiteistä virallisesti Israelin Euroopan unionin suurlähettilään kanssa 23. toukokuuta 2003.

Komissio korosti tällöin, että nykyinen tapa kieltää pääsy alueelle, pyytää tavanomaisesta käytännöstä poikkeavaa tietoa ja vaatia Gazaan saapuvalta kansainväliseltä henkilökunnalta vastuuvapausasiakirjan allekirjoitusta on erityinen huolenaihe, koska komission ja sen humanitaarisen avun toimiston (ECHO) työntekijöillä ei yleensä ole diplomaattipassia. Komissio kertoi olevansa tietoinen Israelin turvallisuusongelmista ja ymmärsi täysin, että Tel Avivissa äskettäin tapahtuneiden ulkomaisten passien haltijoiden tekemien pommi-iskujen jälkeen varovaisuus on lisääntynyt. Melkein kokonaisvaltainen rajojen sulkeminen oli kuitenkin kohtuutonta ja monet uudet toimenpiteet, kuten vastuuvapausasiakirjat ja yksityiskohtaisen tiedon vaatiminen humanitaarisista hankkeista, eivät vaikuta liittyvän turvallisuuskysymykseen.

Komissio totesi myös, että jos näitä rajoittavia toimenpiteitä jatkettaisiin, kansainvälisten lahjoittajien olisi harkittava toimiensa lakkauttamista Gazan alueella ja humanitaarisen tilanteen uudelleen heikkeneminen ei edistäisi Israelin turvallisuutta.

Israelin suurlähettiläs tuntui ymmärtävän komission näkökantoja ja lupautui välittämään viestin Israelin ulkoministerille, joka tosin ei ole vielä vastannut mitään.

Komissio ilmoittaa arvoisalle parlamentin jäsenelle, kansainvälisiä tarkkailijoita koskevaa kysymystä käsitellään parhaillaan kvartettiryhmässä.

Komission mielestä mitkä tahansa toimenpiteet, jotka johtavat nykyisen tilanteen parantumiseen, ovat tervetulleita.